Fegl da lavur

Miu plaid-clav segir

El cass ideal drovan ins per mintga plattaforma d'internet in auter plaid-clav e mida quel regularmein. Aschia eis ei denton grev da tener endamen tut ils differents plaids-clav. Arcunar il plaid-clav sil computer ei buc ina metoda segira, nun ch'ins drovi ina software speciala. Igl ei era buc ideal da nudar ils plaids-clav. Sche auters anflan la notizia, han els access a tes contos. Per memorisar plaids-clav difficils dat ei in tric:

1. Fai ina construcziun, in gidamemoria che ti sas tener endamen bein, p.ex.:   
   **J**eu **f**requentel **f**etg **b**ugen **l**'**i**nstrucziun **e**n **n**ossa **s**cola!
2. Per ch'il plaid-clav seigi aunc pli segirs, sas ti p.ex. scriver cun bustabs gronds tut ils nomens, sco per tudestg:  
   **J**eu **f**requentel **f**etg **b**ugen **l**'**I**nstrucziun **e**n **n**ossa **S**cola!
3. Pren ussa ils emprems bustabs da tut ils plaids: **JffblIenS!**
4. In pèr bustabs sas ti remplazzar cun diembers ni segns specials, p.ex.: **Jff6@IenS!**

In plaid-clav segir consista da **silmeins diesch** segns: bustabs gronds e bustabs pigns, diembers e segns specials.

Emprova ussa tez da crear plaids-clav segirs. Fai suenter l'emprova al computer per mirar con segirs che tes plaids-clav ein.

Attenziun! Drova buca tes vers plaids-clav pil test!

|  |  |  |
| --- | --- | --- |
| gidamemoria | plaid-clav | adempliu il test silla pagina-web |
|  |  |  |
|  |  |  |
|  |  |  |